Драги родители, уважаеми колеги, мили ученици!

 Изправени сме пред сериозно изпитание, което трябва да преодолеем заедно.
Скъпи ученици, слушайте напътствията на своите учители и родители. Те ще ви помогнат за пореден път да се справите. Както вече знаете, учебният процес се провежда дистанционно в електронна среда. Ние, вашите учители, ще бъдем отговорни в изпълнение на служебните си задължения, дори без физически контакт с децата.

Бъдете уверени, че преподавателите в ОУ „Христо Ботев”, гр.Бургас, кв.Долно Езерово, не щадят време, енергия и сили. Работи се дни наред с любов и всеотдайност, за да подсигурим нормален учебен ден за всяко дете. Съобразяваме се с безброй обстоятелства и обмисляме всякакви варианти, за да бъдем ефективни.

Създадени са виртуални класни стаи, групи по класовете, седмичен график, обратна връзка за изпълнените на задачи от учениците.

 Скъпи родители, наши верни партньори, очакваме да споделяте с нас онова, което ви тревожи и което ви впечатлява. Както в началото на учебната година, когато ни гласувате доверие, така и сега, при тези извънредни обстоятелства, ние разчитаме отново на вас.

 Препоръчвам ви да следите информацията, която преподавателите ви изпращат по създадените онлайн платформи, социални мрежи и виртуални класни стаи. Нека децата да се подготвят в тиха и приятна среда, удобно да се отдадат на заниманията си. Наясно сме, че всеки работи с различно темпо, а други очакват родителите им да се върнат от работа, за да им помогнат при комуникацията с учителите.

За обучението в електронна среда знаете, че е необходимо електронно устройство и при възможност-свързаност с интернет. По БНТ 2 има прекрасни видеоуроци, водени от известни съставители на учебници, по които работят и децата от нашето училище.

Разговаряйте с децата си и прилагайте контрол по отношение ограничаване на физически контакти с приятели и връстници.

 Скъпи ученици, напомням Ви, че не сте във ваканция и трябва съзнателно и отговорно да изпълнявате поставените задачи. Вашите учители ще са на линия да ви напътстват и консултират ежедневно!
 Скъпи колеги, оправдайте доверието на децата и родителите им. Само така можем да се справим. Разчитам на екипа от ОУ „Христо Ботев”, гр.Бургас, кв.Долно Езерово! Разчитам на добронамерената им всеотдайност, защото тя носи след себе си опора и сили!

Бъдете здрави!